'Jagongeluk': Beskuldigde se weergawe betwis | Maroela Media
'Jagongeluk': Beskuldigde se weergawe betwis
Die borgtogaansoek van Stefan Hepburn (39), die man wat tereg staan op 'n aanklag van moord nadat hy glo per ongeluk 'n plaaswerker tydens 'n jagtog doodgeskiet het, is Dinsdag in die Modimolle-landdroshof uitgestel.
Hy is op Sondagaand 12 Februarie in hegtenis geneem nadat hy en sy vrou die vorige dag op 'n plaas in die Tuinplaas-distrik, buite Modimolle, bosvarke gejag het toe die voorval plaasgevind het. Jan Railo (23), 'n werker op een van die buurplase, is die aand in 'n mielieland doodgeskiet.
Hepburn se verklaring is Maandag aan die hof voorgelees, waarin hy vertel hy en sy vrou het na sononder in die mielieland gesit en vir die bosvarke gewag. Volgens Hepburn het hy 'n donker voorwerp in die land gesien, wat soos 'n groot bosvark gelyk het, wat in sy rigting kyk. Hy beweer hy het ook die kenmerkende geluid gehoor van 'n bosvark wat mieliestronke van die plant af stroop. Hepburn sê hy het na die voorwerp gemik en geskiet en die voorwerp het 'n vreemde geluid gemaak wat soos 'n mens geklink het. Dit is toe dat hy besef het hy het moontlik iemand raakgeskiet.
Hy het gesê nadat hy die polisie ontbied het, het die polisiebeamptes, wat eerste op die toneel was, 'n groot sak vol mielies 'n paar meter van die oorledene in die land gevind. Hepburn het gesê hy vermoed die man het gesit omdat hy besig was om mielies in die sak te sit.
Kapt. Richard Boshomane, die ondersoekbeampte in die saak, was Dinsdag weer in die getuiebank. Op 'n vraag van landdros Nkateko Maluleke oor sy voorlopige ondersoek na die skietvoorval, het Boshomane gesê hy glo Railo het gestaan toe hy geskiet is, omdat hy in die bors geskiet is. Hy het gesê Railo sou nie in die bors geskiet wees indien hy handeviervoet in die land gestaan het nie.
Adv. Wilco Botha, Hepburn se regsverteenwoordiger, het aan Boshomane gesê volgens Hepburn se verklaring vermoed hy [Hepburn] dat Railo in 'n sittende posisie was, nie hande-viervoet nie. "Ek stel dit aan jou dat iemand wat in 'n sittende posisie is, kan wel in die bors geskiet word," het Botha gesê. Hierop het Boshomane geantwoord indien Railo wel in 'n sittende posisie was, sou Hepburn hom nie met 'n bosvark verwar het nie.
Boshomane kon ook nie aan die hof bevestig of 'n sak mielies wel naby die oorledene gevind is soos Hepburn beweer nie. Hy het aan de hof gesê met sy aankoms op die toneel was die liggaam van die oorledene reeds weggeneem. "Ek glo die beskuldigde [Hepburn] was op daardie plaas om die mielies te beskerm en enigiets te skiet wat hy daar aantref," het Boshomane gesê.
Die staat het ook 'n verklaring wat voorheen deur verskeie organisasies, onder meer die ANC, ANC-Jeugliga, EFF, Nkuzi Development Agency en Cosatu uitgereik is, aan die hof voorgelê. In hierdie verklaring spreek die organisasies hul woede oor die voorval uit en dring hulle daarop aan dat Hepburn borgtog geweier word.
Botha het beswaar aangeteken teen hierdie getuienis deur te sê die gemeenskap se siening van die saak is nie op feite gegrond nie en kan dus nie as bewyse toegelaat word nie. Adv. Sam Ngobeni, vir die staat, het gesê die gemeenskap se woede oor hierdie saak moet in ag geneem word, veral aangesien hulle moontlik die reg in eie hande kan neem as Hepburn op borgtog vrygelaat word. Maluleke het toegelaat dat die getuienis aangehoor word.
Botha het die verdediging se saak afgesluit deur te sê die staat maak op spekulasie staat en nie feitelike bewyse nie. "Daar is geen bewyse dat 'n moord met voorbedagte rade gepleeg is nie. Al die bewyse dui op 'n tragiese ongeluk," het hy gesê. Hy het ook bevraagteken hoekom die polisie aanvanklik vir Hepburn en sy vrou toestemming gegee het om ná die skietvoorval huis toe te gaan, net om Hepburn later daardie aand in hegtenis te neem.
Die hof sal Vrydag uitspraak in die borgtogaansoek lewer.
Verdagte weer in hof vir Polokwane-ma se moord
Vrou sterf ná Dullstroom-plaasaanval
Help die man
Hoekom word die BESKULDIGDE se weergawe betwis maar nie die OORTREDERS wat saam met die oorledene op die sy privaat grond/plaas rondgekruip het met 'n sak gesteelde mielies nie? Witman se woord beteken niks teen diewe en moordenaars s'n nie. Hierdie arme man het 'n MOEILIKE pad vorentoe, asb ek doen 'n beroep op 'n regsgeleerde wat sy SOUT werd is om hom te skaar by hierdie onskuldige man wat die politieke partye en rassiste reeds skuldig bevind het vir 'n ONGELUK!
Nou wat het die ANC, ANC Jeug en EFF met borg aansoeke uit te waai – kan ons as die Afrikaner dan ook met plaas moode n verklaring aflees en se dat Borgtog gewier word met Plaas moorde????????????????? dat die beskuldige in aanhouding bly – skuldig of nie tot sy saak afgehandel is – Nou ja as dit is wat hulle soek -sal dit wees wat hulle kry – kom mense kom staan saam ASB.
My broerskind is nou amper 'n jaar gelede in die Louistrichard omgewing op die plaas geskiet en gedood. Waar is hierdie slim polisiemanne nou en hoekom word hierdie saak ook die selfde aandag gegee nie? Soos die ANC en EFF is die polisie ook baie rassisties in die limpopo en sal niks en niemand ontsien om die witmense by te kom nie! Maar ek het nuus vir HULLE…GOD SLAAP NIE EN GOD IS NIE 'N TOKKOLOSSIE NIE!!!!!
Subjektiewe , eensydige afleidings …. dit is waarop die polisie se getuienis gebasseer is. As die polisie of enige van die hof amptenare gedreig word , gaan daar sekerlik intimidasie aanklagte aanhangig gemaak word. Waarom word die man se regte ontken ? Almal weet wat die antwoord is….
Die sogenaamde Kaptein se opinie is van nul en gener waarde angesien, volgens sy eie getuienis, die ligaam en die sak mielies reeds van die toneel af verwyder was met sy aankoms. Dus wonder ek wat sy ondersoek behels het!?! 'n Persoon wat op sy hurke sit in 'n mielieland kan baie maklik vir 'n dier aangesien word, maar dit is ook blote bespiegeling van my kant af. Ek kry ongelukkig die gevoel dat Mnr Hepburn reeds skuldig bevind is.